**Proslava z večerom partizanskih pesmi – Osrednja občinska proslava ob dnevu upora proti okupatorju, Lokev, 21. april 2023**

Govor Srečka Rožeta, muzealca, zbiratelja vojaških in vojnih predmetov

Spoštovani!

Največja pravica vsakega naroda je pravica do izražanja svoje kulture in uporabe svojega jezika. Vendar že leta 1873, ko je bila tu Avstro-Ogrska, je Franc Jožef pod vplivom italijanskih iredentistov dovolil, da se poleg slovenskih vpišejo tudi italijanska imena krajev. Še leta 1914 je hotel Italiji odstopiti celo Primorsko in kvarnerske otoke, da bi zahodna soseda ostala njihov zaveznik. Ko je leta 1918 v naše kraje prišla italijanska oblast, so se manjšinske pravice Slovencev zlasti po pohodu fašistov na Rim, 28. oktobra 1922, čedalje bolj manjšale. Ukinjene so bile šole, verouk in knjige v slovenskem jeziku ter sploh vse kar je bilo slovenskega. Lokev je postala *Corniale*, lokavska osnovna šola pa *Scuola Elementare Enricco Totti*, po italijanskem narodnem heroju. Župan Lokve ni bil več izvoljen, kot je bil Anton Muha, ampak od politike izbran podesta. Domačinom so poitalijančili imena in priimke ter jim izdali nove osebne dokumente, ki so jih prevzemali na lokavski občini, na Taboru v 1. nadstropju. Italijanska vojska se je v medvojnem obdobju pri nas nastanila v Vili Paximadi, ki je danes ni več, in v njej imela tudi zapor. S tem se je v Lokvi prvič vzpostavila kakršnakoli vojaška ali policijska postojanka.

Domačini so nove gospodarje z neposlušnostjo razburjali že od samega začetka. Leta 1922 je bil v Lokvi ustanovljen ljudski oder, ki je v znak spoštovanja delavcev in kmetov ter slovenske kulture na Grčevem dvorišču, kjer je danes gostilna Ambasador, razobesilo veliko rdečo zastavo. Člani ljudskega odra so fotografije z zastavo razobešali po hišah. Razburjeni fašisti so te fotografije uničevali. Domačini pa so se znašli in fotografije izrezali tako, da na njih srpa in kladiva ni bilo več. V celoti se je do danes ohranila le ena taka fotografija, ki jo je en od domačinov vzel s sabo v italijansko vojsko, sedaj pa jo hrani Vojaški muzej Tabor v Lokvi.

Preko dveh slovenskih domoljubnih organizacij – Edinosti in Borbe – so svoje ilegalno delovanje naznanjali prek ilegalnega glasila Borba, s plakati, letaki in napisi na zidovih. Sodu je izbilo dno, ko je bila na lipi pred lokavsko cerkvijo razobešena slovenska trobojnica. Fašisti so prišli iz Trsta v lokavsko šolo, na kateri je poučeval duhovnik Anton Požar, in razbijali vse povprek – vstopili so kar skozi okna. Požar pa je dejal: »To je kultura novega reda.« Slovenska beseda je postala prepovedana in ustanovljene so bile italijanske domoljubne organizacije otrok in mladincev, kot so *figli della lupa*, *G.I.L.* in tako dalje, za odrasle pa so vzpostavili *dopolavoro*. Če so starši otrokom prepovedali nošnjo obleke teh organizacij, so utrpeli nasilje in pitje ricinusovega olja. Slovenske učitelje kot je bil Slavoj Praprotnik so zamenjali s politično zanesljivimi italijanskimi učitelji kot sta bila Iaconone in Trapasso. Italijanska fašistična oblast je zgradila tudi nov lokavski vrtec, saj so prejšnjega leta 1930 zažgali pripadniki organizacije TIGR.

Tudi Lokvi in Preložam, kot mnogim drugim primorskim krajem pod italijansko oblastjo, ni bilo prizanešeno z aretacijami in nasiljem. 8. maja 1937 so italijanski fašisti in karabinerji zaprli domačine Toneta Hrovatina – Stonclovga, Toneta Čoka in Toneta Silo, na dopust pa so jim dovolili šele leta 1943. V Lokvi je zatočišče pred preganjanjem fašistične oblasti in tržaške škofije pri župniku Antonu Požarju leta 1941 našel duhovnik Virgilij Šček, velik zagovornik pravic slovenskega naroda in pripadnik organizacije Društva svečenikov Sv. Pavla in je kot delegat deloval v italijanskem parlamentu. Nasprotoval je sodelovanju Vatikana s fašistično oblastjo zaradi česar je od tržaškega škofa najprej prejel opozorilo, nato pa dobil prepoved opravljanja bogoslužja, ki pa je ni upošteval. Nadaljeval je z maševanjem v slovenskem jeziku.

S pričetkom vojne v Abesiniji leta 1935 so Italijani veliko Lokavcev in Preložcev vpoklicali v vojno, od katerih se nekateri žal niso vrnili. Z italijanskim napadom na Jugoslavijo, 6. aprila 1941, so italijanske oblasti v več etapah mobilizirale fante in može v italijansko vojsko. Prvi Lokavec, ki je leta 1942 z odhodom iz italijanske vojske odšel na dopust in pobegnil v partizane, je bil Ivan Umek – Grčev. Ta je dobil vez s partizani v Brkinih, odšel v Volče pod Vremščico, nato v Kosovelovo brigado ter partijsko šolo v Cerkno, kjer je bil ob nemškem napadu enote SS Heine ubit s 46 drugimi tečajniki te šole. Ker se Ivan iz dopusta ni vrnil, so Italijani obkolili Lokev, nato pa imeli cel dan stražo na Grčevi domačiji, da bi Ivana ujeli, če bi se vrnil. Zaprli so njegovega očeta in sestro Mileno, danes staro sto let, ter dva domačina. Aretacije niso pojenjale. 12. maja 1942 je bil interniran še Antona Silo (Lekač), mesec kasneje pa še šest drugih. Junija so karabinerji prijeli 3 fante, Ivana Placerja, Lojzeta Sepčevega in Ivana Poropata iz Prelož, ter jih odpeljali v samico v Sežano. Naslednjega leta, 8. marca 1943, je potekala zadnja obsežna mobilizacija domačinov, rojenih med letoma 1924 in 1925 v posebne delovne bataljone.

Ko je 8. septembra 1943 Italija kapitulirala je vas zajelo veselje in glasno petje slovenskih pesmi. Italijanske postojanke in skladišča pa so kmalu prevzeli Nemci, saj sta Lokev in Prelože prišli pod nemško operacijsko cono Jadranskega Primorja. Že pred tem, 2. oktobra 1943, so Nemci v Lokvi izdali razglas, da morajo domačini vse orožje in opremo, ki so jo v vasi prevzeli od Italijanov, predati nemškim oblastem, sicer bodo sledile denarne kazni, zapor ali usmrtitev. V dobri polovici kraških vasi so bile prisotne močne nemške postojanke. Mreža narodnoosvobodilnih odborov so je tu le stežka vzpostavljala. Svojo izpopolnitev je dočakala po predaji okupatorja in volitvah v narodnoosvobodilne odbore takoj po koncu vojne. Partizani so sicer na območju Lokve in Prelož poleg več manjših imeli tri večje javke: spodmol Rupa, kjer so Lokavci napravili zasilno zaklonišče in ga elektrificirali, Lisično ter prostor pri Starem kalu v Preložah.

Po kapitulaciji Italije je veliko moških iz Lokve in Prelož odšlo v partizane v 7. korpus v Brkine. Od tu jih je bilo veliko poslanih na Dolenjsko, kjer jih je pod vplivom slovenskih izdajalcev veliko padlo in imajo skupen spomenik s soborci na hribu Cvibn – Žužemberk.

18. septembra 1943 sta partizan in partizanka pri Silovih razorožila 3 Nemce: eden je umrl, dva sta bila ranjena, kamion pa je zgorel. Na parceli Grahovšče v Lokvi sta bila ubita 2 Nemca, eden pa je zbežal in javil na komando v Sežano, tako da so ob 16h prišli Nemci iz Sežane s kamioni in z gornjega dela vasi v Lokvi gnali ljudi na Muhov plac. Z dolnje vasi pa so domačini pobegnili v spodmol Rupa in gozd, tako da jih Nemci niso dobili. Pobegli nemški podčastnik je pijan grozil, da bodo vse domačije požgali in ljudi odpeljali v taborišče. Zbrane na Muhovem placu je rešil Anton Požar in Anton Muha, ki sta v nemščini prepričala nadrejenega, da domačini niso nič krivi.

5. oktobra 1943 sta dva mlada partizana obstrelila dva nemška vojaka motorista med Lokvijo in Divačo pri Zajčjem kalu, vendar sta pobegnila in javila posadki v Lokvi in Sežani. Nemci so obkolili celo območje Klemenke, ujeli partizana in ju pripeljali na mesto, kjer sta ranila Nemca in ju obesili.

Dva mlada partizana Andreja Silo iz Prelož in Karlota Škabarja iz Lokve so Nemci ujeli pri Hrpeljah. Začasno so ju zaprli v klet, naslednji dan pa sta si morala izkopati grob in so ju ustrelili. Duhovnik je z domačini izkopal trupli in ju pripeljal na pokopališče v Lokev, kjer so ju vstavili v grobnico Praprotnikovih. Šele po drugi svetovni vojni sta bila pokopana v družinske grobove.

22. novembra 1943 je bil spet obnovljen slovenski pouk v šoli. Učili so Slavoj Praprotnik, Dora Ostan, Majda Srebotnjak, Kaplan Anton Požar ter Sonja in Nina Obersnel.

23. junija 1944 so Nemci v Preložah lovili partizane. Videli so domačina Lukcevega iz Lokve in Jožeta Krnelovega iz divaških Dan. Prvi je zbežal, drugega pa so ujeli in ga postavili na voz, katerega je vodila visoko noseča Marija Kotćeva iz Prelož. Na ovinku med Lokvijo in Preložami se je Jože opogumil in zbežal, vendar so za njim streljali in ga ubili. Pri tem pa so po nesreči ranili še Marijo. Tako so ju Nemci nato peljali v bolnišnico v Trst, iz katere se je vrnila čez en mesec s sinom Jožetom.

Nemci so bili tudi v bližnji Lipici, iz katere so odpeljali 179 konj na tuje. To je videl tudi konjar Andrej Stopar, ki je z njimi odšel v begunstvo. Tako da gre njemu in njegovim sodelavcem zasluga, da se je le manjši del črede po vojni vrnil nazaj.

Nemci so iz Lokve odšli 28. aprila 1945, v skladiščih pa pustili veliko živeža. Pod vplivom propagande in sovraštva do Nemcev so se štirje domačini opogumili in streljali na Nemce ob pilu Sv. Notburge, kjer so padli pod streli iz nasprotnikovega oklepnega vozila.

Številni domačini, borci in borke narodnoosvobodilnega gibanja osvoboditve izpod primeža okupatorjev niso dočakali. Med njimi tudi borka in borci iz Lokve in Prelož, ki so pod nasprotnikovimi streli padli v različnih slovenskih krajih. Velik del jih je skupaj z drugimi soborci in soborkami pokopanih na različnih slovenskih in tujih lokacijah, kjer se nahajajo grobovi in grobnice padlih druge svetovne vojne. Po vojni je Lokev in Prelože zajelo še eno negotovo obdobje, saj je med njima vse do priključitve Primorske matični domovini, 15. septembra 1947 tekla meja med cono A in cono B Julijske krajine.

Danes najdemo v Lokvi motiv slovenskega odpora proti fašizmu in nacizmu med drugim na poslikavah v župnijski cerkvi Sv. Mihaela. Med burnima letoma 1942 in 1943 je v lokavski cerkvi namreč ustvarjal slovenski slikar in kipar Tone Kralj iz Dobrepolja, ki je prišel na povabilo duhovnika Antona Požarja. Cerkev je ob pomoči domačinov in dveh kamnosekov iz Bazovice nekoliko spremenil in jo poslikal v stilu zgodb iz Svetega evangelija, v katere je vpletel slovenski odpor proti okupatorju. Takšne poslikave nekaterih primorskih cerkva, kot sta poleg Lokve, na primer v Avberju in Slivjah, še danes spominjajo in opominjajo na grozote vojne in trpljenje slovenskega naroda. Svoboda, pravica do uporabe maternega jezika in do izražanja svoje kulture nam ne smejo postati samoumevne, treba jih je čuvati, negovati in skrb za njihovo ohranitev prenašati na mlajše generacije.

Naj živi spomin na Osvobodilno fronto slovenskega naroda.

Smrt fašizmu – svoboda narodu!